**Doplňujúci materiál k bodu rokovania MsZ dňa 24.04.2018: Mestský podnik služieb Vrútky, s.r.o. alternatívy riešenia**

Vážené poslankyne, Vážení poslanci MsZ,

na pracovnej porade poslaneckého zboru dňa 17.04.2018 pri prerokovaní uvedeného bodu vzišla požiadavka bližšie špecifikovať riešenie uvedeného problému tak zo strany konateľa spoločnosti, tak aj na moju osobu ako štatutárneho orgánu mesta Vrútky. Na základe uvedeného prikladám k uvedenému bodu tento materiál.

Funkcia starostu (primátora) ako štatutárneho orgánu obce (mesta) znamená oprávnenie konať v mene obce, v mene mesta t.j. jediného spoločníka mestskej obchodnej spoločnosti Mestský podnik služieb Vrútky, s.r.o., t. j. vyjadrovať vôľou obce k tretím osobám navonok, vôľa nie je akt starostu (primátora), je to iba prejavenie už vôle vytvorenej mestom (obcou) rozhodnutím MsZ. No na druhej strane vôľa vytvorená uznesením MsZ môže účinky navonok vyvolať len v prípade nadväzujúceho úkonu starostu teda štatutárneho orgánu, teda ako jediného v našom prípade spoločníka, ktorý koná pôsobnosť Valného zhromaždenia a prijíma rozhodnutie v mene jediného spoločníka ako Ďalej (čo s budúcnosťou) Mestského podniku služieb Vrútky, s.r.o.

**Ekonomická situácia MPS Vrútky, s.r.o.**

Na predchádzajúcich pracovných poradách a zasadnutiach MsZ Vrútky boli po prerokovaní príslušnými komisiami predkladané materiály týkajúce sa aktuálnej ekonomickej situácie MPS Vrútky, s.r.o.. Zo spomínaných materiálov, ktoré sú teraz predkladané MsZ Vrútky opäť na prerokovanie vyplýva, že spoločnosť MPS Vrútky, s.r.o. v roku 2017 hospodárila so stratou. Nakoľko v súvislosti so zmenou činnosti MPS Vrútky, s.r.o. neboli predložené žiadne návrhy, ktoré by predpokladali hospodárenie spoločnosti so ziskom v nasledujúcich rokoch, navrhujem hlasovať o ukončení podnikateľskej činnosti spoločnosti nasledovne:

1/ V zmysle § 11 ods. 4 písm. a) zákona č. 369/1990 Zb. o obecnom zriadení, podľa ktorého obecné zastupiteľstvo rozhoduje o základných otázkach života obce, najmä: je mu vyhradené určovať zásady hospodárenia a nakladania s majetkom obce a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním, navrhujem prijať nasledovné uznesenie:

**MsZ Vrútky schvaľuje alternatívu A / predaj spoločnosti 100 %-ného obchodného podielu spoločnosti MPS Vrútky, s.r.o. patriaceho Mestu Vrútky v zmysle všetkých uvedených krokov.**

2/ V prípade, že nebude schválený predchádzajúci bod programu v zmysle § 11 ods. 4 písm. l) zákona č. 369/1990 Zb. o obecnom zriadení, podľa ktorého obecné zastupiteľstvo rozhoduje o základných otázkach života obce, najmä: zriaďovať, zrušovať a kontrolovať rozpočtové a príspevkové organizácie obce a na návrh starostu vymenúvať a odvolávať ich vedúcich (riaditeľov), zakladať a zrušovať obchodné spoločnosti a iné právnické osoby a schvaľovať zástupcov obce do ich štatutárnych a kontrolných orgánov, ako aj schvaľovať majetkovú účasť obce v právnickej osobe, navrhujem prijať nasledovné uznesenie:

**a/ Zrušuje sa spoločnosť MPS Vrútky, s.r.o. s likvidáciou ku dňu 30.06.2018.**

**b/ MsZ Vrútky schvaľuje menovanie za likvidátora spoločnosti MPS Vrútky, s.r.o. Mgr. Branislava Pullmanna.**

3/ Pre prípad, že nebude schválený bod 1/ programu a ani bod 2/ programu dávam priestor na predkladanie návrhov podnikateľských činností pre MPS Vrútky, s.r.o. za účelom dosiahnutia zisku spoločnosti.

Vo Vrútkach dňa 23.04.2018

Ing. Miroslav Mazúr

primátor mesta